- LOMO
- <
- 6
- >

6
Ina Keriso heba homowa ibuha howa holene gahenge yu kamago ogo
1 Ani binidago manda buwa iname agua labehe kamabe. Ngode Datagaliwabehanda ina biamogo bia ho wiaabo helo lowa ina ko bia to halu haabo habehe kama labehebe.✡Lm 3.5-8, 6.15 2 Ani nalabeheore. Ina kohayagi homarimago lone ko bialu haabo agua habehe kamabe.✡Lm 7.4, Ga 6.14, Kl 3.3, 1 Pi 2.24, 4.1 3 Iname Keriso Yasu ibuha ho gimbu bialu baboraya birimangi ibu homayadagua inabi ibuha howa homarimagoni lo manda nabi kamibe.✡1 Ko 15.29, Ga 3.27 4 Ina baboraya birimagonime Keriso Yasu ibu heba homalu hora hamaga harimagoni. Ani birimago buwa Keriso ibu Abanaga hongo taraore holeneme ibu mo heya hayagola heyalu piyadagua inabi holene gahengeni howa heyalu pole holene nga.✡Lm 8.11, Ga 6.15, Eb 4.22-24, Kl 2.12, 3.10
5 Ogonigo Keriso ibu homayadagua homarimagome ina ibuha ho gimbu bu kama. Ani ho gimbu bu howa ibu heyu kadagua inabi heyu holeberama.✡Pb 3.10-11 6 Ko bulenenaga garabaya biabe ale biahaga naholoma̱ya iname ko bua holenenaga hongo Kerisohanda bo tongo lene. Ani biyagome inanaga mini ko ala tawe ngamago Kerisohanda ibuni heba ira bangani ba para ho wahenego ogoni manda bu kamagoni.✡Ga 5.24, 6.14, Eb 4.22, Kl 2.11, 3.5, 3.9 7 Ani binigo mbirali homaragola ko bulenenaga hongome ibu lone haru dai bibe nahe holebira.✡1 Pi 4.1 8 Ina Keriso heba homarimago ina ibu heyu kadagua ibu heba holeberamago manda bu kamagoni. 9 Irane Keriso ibu homalu mo heya henego lone nahomolebiraore. Homoleneme ibu lone yani habe nahe holebira manda bu kama.✡Mo 1.18 10 Ibu homenego ko buleneme ibu haru habe nahe nga. Ani binigo ibu áyu kagoni Ngode Datagaliwabela mbiraore howa haga ka.✡Lg 20.38, Hi 9.26-28, 1 Pi 3.18 11 Ogonidagua tígua, I̱ ko bulenehondo homene. Keriso Yasuha ho gimbu bu howa Ngode Datagaliwabela mini mbiraore howa kogoni, manda bulene nga.✡Lm 6.2, 2 Ko 5.15, Ga 2.19, 1 Pi 2.24
12 Ani bialu tingini áyu kamigoni homaganenaga kamigo tíni mini kome hame ledadagua bulenaga ko buleneme tí haru helo helolene nawi.✡Pig 4.7, Iba 19.13, 119.133 13 tínaga tingini aria mbiragome ko bilonaga kohondo namilimu. Tí wali agali homaganehayagi hemiria holene gahengehayagi haru dai binigo hagadagua halu tíni Ngode Datagaliwabehondo lomabu milimu. Ani mialu howa tígua mana tigabi hangu bulenaga tínaga bulenerubi tínibi bibahende Ngode Datagaliwabehondo lomabu miai halimu.✡Lm 7.5, 12.1, Eb 2.5, 5.14, Kl 3.5, Ya 4.1 14 Mana lo ngagome tí haru ka ndo. Ngode Datagaliwabenaga biamogo bia holeneme tí haru kago manda buwa ko buleneme tí haru helo helolene nawi.✡Lm 7.4-6, 8.2, Ga 5.18, 1 Yo 3.6
Iname mana tigabi anda helonaga biabe bia haga kamago ogo
15 Anigo mana lo ngagome ndo Ngode Datagaliwabenaga biamogo bia holeneme ina haru kago manda buwa iname ko bulene karulapebe. Ani nakarulapeore.✡Lm 6.1 16 Tígua garabaya biabe ale bia haga hole mbiralihondo tíni muwa o biagome laradagua birimiyagua nde tínaga anduane ogoni ibu holebira. Ko bulenenaga bia harimiyagua nde tínaga anduane ogoni howa homolene wiaabo holebira. Ngode Datagaliwabehanda bia laradagua birimiyagua nde tínaga anduane ibu howa ibugua, Tí mini tigabiwi kami, lolene wulebirago manda nabi kamibe.✡Md 6.24, Yo 8.34, 2 Pi 2.19 17 Ani ngago manda buwa ala tí ko bulenenaga garabaya biabe ale bia haga harimigo ai áyu mana lawai hayago hale howa bi henene ngago minime yu tiga bu kamigoni. Anigo iname Ngode Datagaliwabehondo turu halu ka̱i̱ lami̱ya. 18 Tí ko bulenenaga garabaya biabe ale bia haga hemiria Ngode Datagaliwabehanda ko bulenenaga hongo tongolope halu tí golope howa mana tigabi bilimulo tí mo Ngode Datagaliwabe ibunaga biabe bia haga helene.✡Yo 8.32, 1 Ko 7.22, Ga 5.1, 1 Pi 2.16 19 tínaga mini gedaore kamigo manda buwa i̱na bi taibi ndo iname beramaligoria howa laro. Ala tígua mana dodohebi koorene ko wiarubi bialu tíni mo garabaya biabe ale bia haga halu tínaga bulenerubi tínibi bibahendeore ko wiaruhondo miai halu harimigoni. O birimidagua dege áyu tígua mana tigabi buleneme tí biabe mo bia haga bialu howa tínaga bulenerubi tínibi bibahendeore mana tigabi bulenehayagi loma bia ho holene nga.
20 Tí ko bulenenaga garabaya biabe ale bia haga harimiangi Ngode Datagaliwabenaga tigabi bulene bia nabi harimi.✡Yo 8.34 21 Anigo mana ala bialu harimirunaga áyu taga ho kamigo ala bialu harimiangi mana o biagoniha howa lini bayale mbira agi handa walia harimibe. Mana o biaruni aleme homolene hangu yu anda ibaga.✡Lm 1.32, 7.5, 8.6, 8.13 22 Anigo áyu Ngode Datagaliwabehanda tí ko buleneha howa golope hayagola tí ibunaga biabe bia hagane wali agali kami. Ani kamigo howa tíni Ngode Datagaliwabehondo loma bia ho howa mbirale bibahende beramigo tene ibu mitangi bialu lini ogoni dalu kamigoni. Ani bu howa haabobo holene yu kami. 23 Irane ko bulene emena homolene nga. Ani manda buwa Ngode Datagaliwabehanda haabobo holene turu halu bame ngiagago inanaga Anduane Homogo Keriso Yasu ibuha ho gimbu bu howa yu holene nga.✡Pig 2.17, Lm 2.7, 5.12, 5.15, Ya 1.15, 1 Pi 1.4

- LOMO
- <
- 6
- >

✡6:1: Lm 3.5-8, 6.15

✡6:2: Lm 7.4, Ga 6.14, Kl 3.3, 1 Pi 2.24, 4.1

✡6:3: 1 Ko 15.29, Ga 3.27

✡6:4: Lm 8.11, Ga 6.15, Eb 4.22-24, Kl 2.12, 3.10

✡6:5: Pb 3.10-11

✡6:6: Ga 5.24, 6.14, Eb 4.22, Kl 2.11, 3.5, 3.9

✡6:7: 1 Pi 4.1

✡6:9: Mo 1.18

✡6:10: Lg 20.38, Hi 9.26-28, 1 Pi 3.18

✡6:11: Lm 6.2, 2 Ko 5.15, Ga 2.19, 1 Pi 2.24

✡6:12: Pig 4.7, Iba 19.13, 119.133

✡6:13: Lm 7.5, 12.1, Eb 2.5, 5.14, Kl 3.5, Ya 4.1

✡6:14: Lm 7.4-6, 8.2, Ga 5.18, 1 Yo 3.6

✡6:15: Lm 6.1

✡6:16: Md 6.24, Yo 8.34, 2 Pi 2.19

✡6:18: Yo 8.32, 1 Ko 7.22, Ga 5.1, 1 Pi 2.16

✡6:20: Yo 8.34

✡6:21: Lm 1.32, 7.5, 8.6, 8.13

✡6:23: Pig 2.17, Lm 2.7, 5.12, 5.15, Ya 1.15, 1 Pi 1.4

© 1983, 1991, 2002 BSPNG