- ESEDA GIRIGI
- <
- 4
- >

4
Esedahondo Yuda biamogo bia lalu Modegai ibugua Eseda hale henego ogo
1 Ai Modegai ibu bi o layadagoni hale howa ibu gi timbuni ho hene ibunaga bu miniha genda timbuni ho howa ibunaga aga bu heago lerelo wahowa be abalu haguaneni dugu wu berene. Anidagua bialu tanoha anda pole pialu howa kiabu dugu bialu lalu, Wali agali ko mbira bini nawi karu homelo bameore bo wahole biragonida, lene. 2 Ani lama pialu kini andaga haneni pu hene. Mbirali kini andaga tamuha anda polenaga aga bayale karu lalu anda piagane wiagola ibu aga bayale nabi ibuwa tagirani berene. 3 Ai tigua kininaga bi biago dindi bibahendeha hale hai howa Yuda wali agali bibahende gi halu mogo timbuni lowa bu miniha genda timbuni yu hai halu ga̱ laga laga bialu hene. Ti tomo nane wahalu dugu bigi bigi bialu kiabu dugu bialu haga haga bini. Yuda wali agali dewaoreme aga ko budabagabi wiaru mo karu lai halu be abalu wiagoria paliai hene.
4 Wali Esedanaga biabe biaga berearumebi agali Esedanaga biabe biaga hearubi tigua Modegaihanda anidagua bira layago hale howa Eseda ibunaga bu miniha genda timbuni howa mini burugu lo berene. Ainde Modegaihanda aga ko biyadago golo wahalu bayale karu lelonaga aga bayale yalu pelo mbirali heagohondo mo mini. Ani yalu ibiyagola Modegai ibu manga hene. 5-6 Ani layayago hale howa Esedahanda agali mbira mini Hadaga heago olalu íbu lene. Hadaga ogoni ibu agali kininaga wali bedaru handaya ho haga howa ibu Esedanaga biabe biaga agali mbira helonaga kinihanda dabo helene. Ani henego ai Esedahanda Hadaga abale Modegai bedaria puwa í̠ agua biyabe lalu hale hole pu laya handala puwa hale hene. 7 Ibugua puwa hale hayagola Modegai ibugua mbirale biyarunaga te bibahende lamiai hene. Ani lalu Yuda wali agali bibahende bo wahai hayagua Hamanahanda siliba dewaore genda handari tebirani pira kariani duria (375) bibahende kininaga muni andaha ngelole laya. 8 Ani lalu Modegai ibugua Hamananaga beba ogoni aria mbira yu henego Eseda hendelo yalu pelo mini. Ani bialu Eseda ibunime kini bedaria puwa Yuda wali agali dara halu nabelonaga kini la debodebo bule pobe lalu bi lamini. Ani lowa Modegaihanda bi mbira Hadaga ibugua Eseda bedaria lamule pelonaga agua lamini. Eseda í̠ wandari emene berengi i̱nime baya hangu handaya ho harugo embeda nahabe. Ai ayu Hamana ibu kininaga haguane bedago biruwa ina mo ko halu bo wahai hole bi layadago. Ainde í̠na Anduane Homogohondo bi ala lalu mani kinila bi lole pobe. Í̠na ina mo wialu haru dai bulene karulape nga, lalu lawia hene.
9 Ani laya handala Hadaga ibugua bi uruni Eseda lamule pene. 10 Ani lama piyago hale halu Eseda ibugua bi mbira Modegai bedaria lama dai bilonaga Hadaga lamini. 11 Ibugua lalu, I̱na kini hondole polene nakarulapeda. Kinihanda mbirali ibu ibabe layagua nde hondo anda piaga. Ai mbirali ibu ibabe naledaha ibuni anda piyagua ogoni ibu homelo bo wahaga mana ngago bibahende manda biai ka. Mana ogoni ba lalu polene hariga mbiraore hangu ngago ogo. Mbirali ibu bame anda pialu karia kininaga halimbu ngolome wabini ngagome íbu lalu yaraga hayagua nde ogoni ibu nahomolebira. Ai kini ibugua i̱ ibabe nale dege heane ege mbira poragoni, lene.
12 Modegai ibugua Esedahanda bi layayago hale howa 13 ibugua ladai bialu lalu, Heneneore í̠ kini andaga bedegome í̠ni karulape biruleberobe tobaho bede. Anigo ai í̠bi nde Yuda wali agali maru kamaru homaramadagua mandagi homolene wulebira. 14 Ai ayu í̠na bi nale ne ndibulo birariyagua nde mendeale mbirame ibalu ina biamogo bulebira. Anigo ai í̠ni homariyagua nde í̠ni damene lonego mbira nahe ereba hai haragoni holebira. Anigo ai mo ko holene íbu ngangi ina Yuda wali agali biamogo bulenaga í̠ kuini wali biraribe tobahego handami̱ya, lene.
15 Ani layiyago hale howa Eseda ibugua Modegaihondo ladai bialu lalu, 16 Ai ayu ogoni í̠ Susa tanoha puwa Yuda wali agali bibahende lamialu tígua tomo nane howa i̱ mitangi bialu Anduane Homogohondo bi lalimu. Ani bialu howa tígua iba hinabi nane horo tebira mbi tebira lowa halimu. I̱nibi nde wali i̱naga biabe biaga bedaru baba ani dege bialu biruleberema. Ani bialu horo ogonidagua piai haragola i̱na kini bedaria polebero. Mana ngago mo wahalu harugo polebero. Anidagua berogola i̱ homaruyagua nde bi nawi karulape degego poliya, lene.
17 Modegai ibu Esedanaga bi layiyago hale hai halu ibu kini anda haneni birayago wahalu Esedahanda bilimu layago bule pene.
Modegai ibugua Anduane Homogohondo bi lenego ogo
Modegai ibu mbirale Anduane Homogohanda biyaru mitangi bu dai buwa ibugua Anduane Homogohondo bi lalu biruwa lalu, Anduane Homogo í̠ni mbirale bibahende dindini ngarunaga handaya ho haga kegoni. Bibahende karumebi ngarumebi í̠naga bi hale haga. Í̠na ina Isaraele wali agali kemaru biamogo beregola nabibe lowa hapai holene mbira naheore. Í̠nime dindi harila wabialu mbirale bayale uruniha karubi ngarubi wabiai haga ke. Í̠ni mbirale uruni haru hai haga kegola mbirale mbirame í̠naga bi mo wahabe nahe ka. Í̠na mbirale bibahende manda biai ho kegoni. Ai i̱na agali mine haga Hamananaga mini yaraga halu bulu palialu ge duli hanga nahe harugoni i̱ni mine howa i̱ninaga mini yaraga halu ndo biru. Anidagua birugo irane i̱na Anduane Homogonaga mini yaraga halu bulene ngago bame agali dege kagoha mini yaraga holene nawi. I̱na í̠naga mini yaraga hole hangu ma podalu bulu paliruli. Ainde i̱na handalu koria iname mana ogonidagua beremagome ina Isaraele wali agali biamogo bilonaga bulene ngale nde i̱na Hamana geha bulupalialu ibunaga ge hondene nunu ledole.
Anduane Homogo í̠ Ngode Datagaliwabebi kinibi í̠ni hangu howa í̠ Abarahamanaga Ngode Datagaliwabe kego ina í̠naga wali agali kemaru baba mandagi haabo habe. Inanaga waitigi bu karume ina mo ko nahelabe. Tigua ina bo wahai holenaga bi lo mbira halu lo nga. Ai horo ina bo wahai hole pongo wiyadago tagira ibilonaga maliaho ka. Bambaore howa í̠na ina í̠ninaga wali agali holoma̱ya dababagiho helalu í̠na ina Iyibi dindi howa haru tagira pialu haru ibiri. Ayu ina yu wanahabe.✡Har 3.6 Ina í̠naga wali agali hene biaruore kemagoni. Ani kemago manda bialu í̠na i̱na dara halu ina í̠hondo bi larogo hale halu biamogo bibe. Genda holene horo ogoni mo aribia halu turu holene horo mo wibe. Iname iba ganaru lalu í̠naga mini lalu bi loloma̱ya ani bibe. Ina homelo yupe nahabe. Ina í̠hondo bi lalu haabo holene hame lo kema, lene.
Horo ogoningi Isaraele wali agali ti homoleore harimada lo manda bialu Ngode Datagaliwabehanda ti biamogo bia lowa bi hongo howa ladaga daga bialu hene.
Kuini wali Esedahanda Anduane Homogohondo bi lenego ogo
Ainde kuini wali Eseda ibubi bu miniha genda ho biruwa ibugua Ngode Datagaliwabehondo bi lalu berene. Ibunaga aga bayale biaru golo ngelowa aga ko dara ho biruwa karu lagane wiago mo karulo berene. Ibugua wayawaya nabi biralu ibuni tingini weli mini sanda bayale ngabi wiarubi hai nahe berene. Ibugua be abalubi nogo bulumaga tibi ibunaga haguaneni mo ngelo berene. Ibunaga yari bayale karulo biraga wiaru golo wahai howa aga ko wiaru koru lowa wali maru berearubi dege berene. Abale ibunaga mandari luni baya heago here buwa mo yaribia ho biraga berene. Anigo ayu howa mandari baya ogoni hadapaya bialu bame helo berene Ani bialu ibugua Anduane Homogo Isaraelenaga Ngode Datagaliwabehondo bi lalu berene. Ibugua lalu, Anduane Homogo í̠ni hangu Ngode Datagaliwabebi kiniorebi kegoni. Ainde ayu ogoni í̠ biamogo bia. I̱ biamogo bulene mbirali nahe í̠ni hanguore kegoni ndobe. Ai i̱ biamogo bulene í̠ni hanguore kegoni. Ainde í̠naga holene wahalu i̱ homoligo ayu ogoni abale biamogo bia. Anduane Homogo-o abale i̱ wandari emene berewangi i̱ damenerume mbirale í̠na biagago damene bibahende te lai haya. Tigua lalu, Ina Isaraele wali agali í̠naga ho bamba ho holoma̱ya í̠nime ina Isaraele dabene laya. Bambaore inanaga mamaliru dabalu ina í̠naga wali agali haabo holoma̱ya dabene laya. Ani bialu í̠na ogoale bule lalu ti baba bi lo wiriru biai hariya.
Anigo ainde iname í̠hondo ko bialu harima. Iname mbirale dama mitangi bialu bi pupu wiaga gime wabini wali agali tara hearunaga wiagohondo bi pupu wialu hemaria í̠na inahondo keba halu ina waitigi bu hearu giha minu ya hari. Anidagua birigola inaha bi lolene mbira naheore kemagoni ndobe. Í̠na ina pani ngulene tigabioreni ngiri. Ai ayu waitigi tigua ina tinaga garabaya biabe ale bialu holenebi karulapeoredane hondowa inahondo manga ho ka. Ani howa tigua tinaga bi pupu wiaga gime wabini wiarunaga mini lowa henene buleore lalu bi lo wialu ina wali agali í̠hondo bi lalu haga kemaru bibahendeore bo wahaiore holeberema lalu bi hongohe lo wiya. Tigua í̠naga bi mana lo wini ngago mo wahole manda bu halu tigua dege í̠naga andabi loma bu delaga dabu kagobi bo gialohole bule manda bu ka. Tigua hame lo kago wali agali dindi bibahendeha karu bibahendeme mbirale bi pupu wule gime wabini ko ngubiore wiaruhondo bi pupu wialu tinaga kini dindini hene agali dege kagonaga mini yaraga helo hame lo ka.
Anduane Homogo-o mbirale bi pupu wulenaga gime wabini bu ngaruni ko ngubi galone nabulene bameore ngago ndobe. Tigua í̠ bope helo yupe nahabe. Waitigi karume ina mo ko howaore homaramago ti de hondowa oba helo nahelabe. Tininaga mini ko ogonime beregeda dai bialu tiniha dai bialu tini mo ko helo helabe. Ani bialu agali ko ina mo ko halu bo wahole manda bu kago ibuni homelo ibuni manda manda bu ngagoha mo dela habe.
Anduane Homogo-o inaore mitangi bibe. Genda timbuni ogoni inaha tagira ibirangi í̠ni ina baba mandagi haabo habe. Í̠ mbirale bi pupu wule gime wabini ngarunaga kiniore kego howa mbirale dindini ngaru bibahendenaga handaya ho haga í̠ni hanguore kegome i̱naga bu mini ayu ogoni mo hongo ha. Ai i̱na tamuha anda puwa Segesisila bi larogola i̱naga bi dendebiore i̱naga ne hambu hegeni mo wia habe.✡Yud 9.13 Anduane Homogo-o ina biamogo bule ibalu i̱nibi biamogo bia. I̱ biamogo bulene mbira nahe i̱ni hangu kogo biamogo bia. I̱ biamogo bulene í̠ hangu kegoni.
Anduane Homogo í̠na bibahendeore manda biai ke. I̱ wali agali í̠naga mana ngago baya hangu talia nabiaga bu karume i̱hondo turu howa bi lalu i̱naga mini yaraga halubi karunihondo i̱na turu naheore birarugo í̠ni manda bide. I̱ agali tinaga dongone napoderu baba mandagi paluene manga halu agali hameigini tara baba palibe manga haruligo í̠ni manda bide. Anigo ainde uruni i̱ninaga hameme ndo bidogo í̠ni manda bide. Horo marungi nde tinaga turu holene horo tagira ibirangi nde ina kuini walinaga manda karulo bira biruleberogo ainde i̱naga miniha turu naheore bedo. I̱na kuininaga manda karulo biragago irane maname lalu mandaore karu lo birulene nga lalu mana hongoheore wini nga. I̱nime mbirale uruni mo galone naheore bedo I̱na handalu hewaria manda ogoni galone ndo bame aga labolabo budu lerelo wahene mbira wiaru ale degeyane handaru. I̱ Hamanala tomo nole palene turu nahe howa ai kinilabi nde mandagi nalu birulene turu nahe bedo. Tigua waini iba tinaga bi pupu wiaga gime wabini wiagohondo mo loma bini ngago nanaruli.✡Dan 1.8, Yud 12.2 I̱ oali hewangi mbiraore mbirame dege i̱ mo turu hagane. Mo turu hagane ogoni Anduane Homogo Abarahamanaga Ngode Datagaliwabe hongo haihe kego í̠naga mini yaraga halu í̠hondo bi lolenego hame lalu biraruli.
Ngode Datagaliwabe í̠ hongo haiheore kegoni í̠naga wali agali bu karu tigua í̠hondo dugu bialu karuni hale harene. Agali ko bu karunaga giha kemago haru dai bialu i̱na gi naholiya i̱ biamogo bibe, lalu Esedahanda lene
Eseda ibu kini berearia penego ogo
Kuini Eseda ibu horo tebiriani anduane Homogohondo bi lalu berene. Ani biruwa mani aga ko dara howa karu lo haga biyago golo ngelalu aga bayale kuini walinaga wiyago mo karu lai hene.
Ani biai howa ibu wali baya tarore hene. Ani howa ibugua Anduane Homogo bibahende ngarubi karubi manda biaihe kagohondo bi lene. Ani lai howa baya hanguore kuini walime heyu hagadagua heyu halu mani ibunaga biabe bia haga wali kira haru halu tagira pene. Wali mendeme Eseda gi yalu piyagola mendeme Esedanaga aga luni dindini gililapehe kuini wali aga karu leago yaraga ho yalu pene. Esedanaga dengui wáleore howa bayaore hene. Ibuha genda mbira nawi bame biruwa poradagua bini. Anigo ibunaga bu miniha gi timbuni howa duru lama pene. Ibugua pialu anda hobane dewa wahalu anda pialu kini ibuni biragane anda hobane timbuni wiagoha anda pene. Ani anda puwa kininaga deni heyu hene. Kini ibu nde kininaga yari biaga ngolome wabini tara tara wiaru karu lalu ege to̱le̱ tara tara yolo muni dewaoreme miaga wiaru mo karu lowa ibuni biragane kininaga dagia wiagoria berene. Ani bedaria de handariyagua í̠ de mborere bialu ge duru lolebere. Ibunaga dengui wále hadapayabiore berene. Ai Eseda tamuha anda ibiyagola ibunaga dengui aruma hai hene. Ani bu bereagola Eseda ibu mogo timbuni lene. Ibunaga dengui hageraia biai halu ibu de mborere bini. Ani biyagola ibunaga embone wali biabe bia haga kaware heagonaga payani palu paga hene.
Ani biagola Ngode Datagaliwabehanda kini biagonaga bu mini mo beregedene. Kini ibugua Eseda de hondowa ibu mogo lalu mini burugu lo berene. Ani buwa kini ibu abale heyalu puwa Eseda pilolino gini abale yania hene. Ani bialu Eseda mo hongo halu bi bayale maru lamigi bini. Ibugua lalu, Eseda-o í̠na irane aginaga gi ho kebe. I̱ í̠ agalini ndo kobe. Í̠naga miniha genda yuleni nayabe. Tamuha anda naibule lalu mana winidagoni wali agali maru bu karu bibahendenaga lo winigo nga. Í̠ homolene nawiore. I̱ni koria abale íbu, lene. Ani bialu kini ibunaga halimbu ibunaga hongo ngago manda bialu yagane wiago yaraga halu Esedanaga mani wia hene. Ani buwa ibugua Eseda nu̱nu̱ lowa ibugua lalu, Ai í̠ mbirale agile hame lalu ibiribe. Ayu ogoni abale langi, lene.
Ani layagola kuini ibugua ladai bialu lalu, Kini-o i̱na handa amu halu í̠ dengui handalu hewaria í̠ Ngode Datagaliwabenaga dahuliyali mbira bedabe toba haru. Ani hondowa i̱ mogo timbuni lalu durubi lalu hewaria Í̠ tara mbira handalu í̠naga dengui wá tarahe berearia handaru, lene.
Ai Eseda bi lalu heaore dege ibu de mborere bialu odope hene. Ani biyagola kini ibu mogo timbuni lalu mini burugu lene. Ani biyagola agali kini handaya ho haga hearume Eseda mo heya hene.

- ESEDA GIRIGI
- <
- 4
- >

✡4:8-9: Har 3.6

✡4:24: Yud 9.13

✡4:28: Dan 1.8, Yud 12.2

© 1983, 1991, 2002 BSPNG